Okresná prokuratúra Martin 
Vajanského nám. 1, 036 80 Martin 1 	

Sp. zn. : 2 Pv 135/14/5506	Martin, 1.12.2014
EEČ : 2-40-339-2014

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Martin
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
na tom skutkovom základe, že dňa 01.01.2013 približne o 00,00 hod. v Martine z balkóna zo VI. poschodia panelového domu na ul. Cyrila Majerníka č. 15 z dôvodu vítania Nového roku vystrelil z krátkej guľovej zbrane Revolver Špeciál 38 ZHR 830 cal. 38, ktorej bol vlastníkom a ktorú mal v tom čase v legálnej držbe tak, že miesto dopadu strely bolo na balkóne panelového domu v Martine na ul. F. Štefunku č. 10 na V. poschodí na balkóne, ktorý je súčasťou bytu č. 45, k zraneniu žiadnych osôbo nedošlo, čím majiteľovi drevenej skriny, ktorá bola výstrelom poškodená XXXXX, nar. XXXXX, bola spôsobená škoda v sume cca 50,- €,

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Dňa 26.07.2014 podľa § 206 ods. 1 Tr. por. vzniesol policajný orgán OO PZ XXXXX-východ obvinenie XXXXX,  nar. XXXXX, uznesením ČVS ORP-318/OV-MT-2014 pre prečin výtržníctva podľa § 364 ods. 1  Tr. zák.

	Preskúmaním spisu som zistil, že obvinený pri svojom výsluchu dal súhlas na podmienečné zastavenie trestného stíhania. Z tohto hľadiska boli splnené podmienky pre postup podľa § 216 Tr. por.

	Obvinený sa ku skutku, ktorý sa mu kladie za vinu, priznal a uviedol, že svojho konania ľutuje. Bol presvedčený, že strieľa poplašnými nábojmi, ale zrejme došlo k zámene strelných zbraní. Strelné zbrane k dnešnému dňu už nevlastní, zbrojný preukaz odovzdal. 

	Trestná sadzba za uvedený trestný čin je až 3 roky trestu odňatia slobody.

	Podľa § 216 ods. 1 Tr. por. v konaní o trestnom čine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže so súhlasom obvineného súd a v prípravnom konaní po skončení vyšetrovania prokurátor podmienečne zastaviť trestné stíhanie, ak  obvinený vyhlási, že spáchal skutok, za ktorý je stíhaný,  nahradil škodu, pokiaľ bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a vzhľadom 
na osobu páchateľa, s prihliadnutím na jeho doterajší život a na okolnosti prípadu, možno dôvodne takéto rozhodnutie považovať za dostačujúce.

Obvinený nebol doposiaľ  priestupkovo riešený a podľa odpisu z registra trestov doposiaľ nebol súdne trestaný. 

	Vzhľadom na uvedené skutočnosti mám za to, že u obv. XXXXX sú splnené podmienky potrebné pre podmienečné zastavenie trestného stíhania.

	Počas skúšobnej doby bude obvinený musieť viesť riadny život, nedopúšťať sa trestnej, ani inej protispoločenskej činnosti. Ak týmto podmienkam vyhovie, rozhodne sa o jeho osvedčení. Inak sa bude, a to prípadne aj počas skúšobnej doby, v trestnom stíhaní pokračovať.

	Skúšobná doba v trvaní 12 mesiacov bola určená s prihliadnutím na osobu obvineného  a všetky okolnosti prípadu.

	S poukázaním na uvedené som preto rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Dr. Roman Tatarka
prokurátor